
Republika Hrvatska
Trgovački sud u Splitu
Split, Sukoišanska 6


Poslovni broj: 4.St-179/2018-10
U IME REPUBLIKE HRVATSKE
RJEŠENJE 
Trgovački sud u Splitu, po sucu tog suda Katarini Mikulić, kao stečajnom sucu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom VILCOMERC, d.o.o., Lokvičić/00, Lokvičići, OIB: 10385088929, 23. svibnja 2018. 
riješio je
Obustavlja se skraćeni stečajni postupak nad trgovačkim društvom VILCOMERC, d.o.o., Lokvičić/00, Lokvičići, OIB: 10385088929. 
Obrazloženje
Financijska agencija, Regionalni centar Split podnijela je ovom sudu 26. veljače 2018. zahtjev za provedbu skraćenog stečajnog postupka nad VILCOMERC, d.o.o., Lokvičić/00, Lokvičići, OIB: 10385088929, navodeći da dužnik nema zaposlenih, a da na dan 19. veljače 2018. u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 70.275,12 kn.
Nakon izvršenog uvida u sudski registar i utvrđenja da nije pokrenut drugi postupak brisanja iz sudskog registra ovaj sud je sukladno odredbi članka 430. Stečajnog zakona (˝Narodne novine˝ broj 71/15 i 104/17; dalje: SZ) na mrežnoj stranici e-Oglasna ploča sudova 21. ožujka 2018. objavio oglas koji sadržava:
	- podatke za identifikaciju dužnika
	- podatak o ukupnom iznosu dugu evidentiranog na temelju neizvršenih osnova za plaćanje
	- podatak o osobama ovlaštenim za zastupanje dužnika po zakonu da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu
	- poziv vjerovnicima dužnika da najkasnije u roku od 45 dana od objave oglasa predlože otvaranje stečajnog postupka nad dužnikom te uplate predujam za pokriće troškova tog postupka
- upozorenje o pravnim posljedicama nepodnošenja prijedloga za otvaranje stečajnog postupka iz člankom 431. SZ.
Odredbom članka 431. SZ propisano je da ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka te ako u roku od 45 dana nijedan vjerovnik ne predloži otvaranje stečajnog postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. U tom slučaju sud će po službenoj dužnosti donijeti rješenje o otvaranju i zaključenju skraćenog stečajnog postupka nad dužnikom.
Dana 5. travnja 2018. u spis je zaprimljen javnobilježnički ovjerovljeni popis imovine i obveza dužnik na propisanom obrascu iz kojeg je razvidno da dužnik u svom vlasništvu nema nekretnina, pokretnina, te ima novčanu tražbinu u iznosu od 317.055,52 kuna sa zateznom kamatom iz postupka kojeg dužnik vodi protiv Republike Hrvatske. U navedenom postupku dužnik je izjavio reviziju. 
Dana 2. svibnja 2018. u spis je zaprimljen prijedlog vjerovnika Ante Gadže Lokvičići, Poboji 188, Krivodol, OIB:40283714135 za otvaranje stečajnog postupka nad uvodnom navedenim dužnikom te u tom pravcu dostavlja preslik uplata pozajmica. 
Zaključkom od 11. svibnja 2018. pozvan je vjerovnik  Ante Gadžo na uplatu iznos od 1.000,00 kuna u Fond za namirenje troškova stečajnog postupka te iznos od 6.000,00 kuna na ime dodatnog predujma za namirenje troškova stečajnog postupka. 
Odredbom članka 433. SZ propisano je da ako nisu ispunjene pretpostavke za istodobno otvaranje i zaključenje skraćenoga stečajnog postupka prema članku 431. SZ, sud će obustaviti skraćeni stečajni postupak i odgovarajućom primjenom općih odredbi stečajnoga postupka donijeti rješenje o pokretanju prethodnoga postupka odnosno otvaranju stečajnoga postupka.
Iz utvrđenih činjenica slijedi da nisu ispunjeni uvjeti za provođenje skraćenog stečajnog postupka radi čega je, temeljem odredbe članka 433. SZ, valjalo odlučiti kao u izreci ovog rješenja.
U Splitu 23. svibnja 2018. 
Sudac

Katarina Mikulić,v.r.
za točnost otpravka – ovlašteni službenik
Ivana Hajder 


Pouka o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

